Diari Oficial de la Generalitat Valenciana


Sumari del DOGV 4854, del 01-10-2004 (2004/9508)

RESOLUCIÓ de 10 de setembre de 2004, de la Direcció General d'Energia de la Conselleria d'Infraestructures i Transport de la Generalitat Valenciana, per la qual s'autoritza el canvi de titularitat d'Iberdrola Distribución Eléctrica, SAU, a favor d'Infraestructuras de Alta Tensión, SA, de les instal·lacions de la xarxa de transport d'energia elèctrica de la subestació transformadora denominada ST El Palmeral, ubicada en el terme municipal d'Alacant, autoritzades per la Resolució de la Direcció General d'Indústria i Energia de 6 de febrer de 2001.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4854

Data del DOGV
:   01-10-2004

Secció del DOGV
:   III. CONVENIS I ACTES - C) AUTORITZACIONS ADMINISTRATIVES

Número del document
:   2004/9508


Data del document
:   10-09-2004

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * Alacant
    * subministrament d'energia elèctrica
    * empresa privada

RESOLUCIÓ de 10 de setembre de 2004, de la Direcció General d'Energia de la Conselleria d'Infraestructures i Transport de la Generalitat Valenciana, per la qual s'autoritza el canvi de titularitat d'Iberdrola Distribución Eléctrica, SAU, a favor d'Infraestructuras de Alta Tensión, SA, de les instal·lacions de la xarxa de transport d'energia elèctrica de la subestació transformadora denominada ST El Palmeral, ubicada en el terme municipal d'Alacant, autoritzades per la Resolució de la Direcció General d'Indústria i Energia de 6 de febrer de 2001. [2004/F9508]
  
Vist l'escrit de 29 de juliol de 2004, registre d'entrada de 5 d'agost de 2004, presentat davant d'esta Direcció General d'Energia, conjuntament, per les mercantils Iberdrola Distribución Eléctrica, SAU (en avant Iberdrola) i Infraestructuras de Alta Tensión, SA (en avant Inalta), en el qual sol·liciten, per a la instal·lació elèctrica d'una subestació de transformació 220/20 kV denominada ST El Palmeral situada en la província d'Alacant; a) que es tinga per sol·licitant de l'autorització administrativa, actualment a nom d'Iberdrola, la societat Inalta amb conservació de tots els tràmits administratius realitzats fins a la data; b) que les restants actuacions administratives que calga realitzar les porte a terme Iberdrola en nom d'Inalta; i c) que l'acta de posada en servici de l'esmentada instal·lació siga emesa a nom d'Inalta.
  
Vist que per Resolució de la Direcció General d'Indústria i Energia de la Conselleria d'Indústria i Comerç, de 6 de febrer de 2001, es va autoritzar administrativament Iberdrola, SA, a la remodelació i ampliació de la subestació de transformació de 220/20 kV denominada ST El Palmeral (abans denominada STR El Palmeral) situada en el barri de Sant Gabriel d'Alacant.
  
Vist que per Resolució de la Direcció General d'Indústria i Energia de la Conselleria d'Indústria, Comerç i Energia, de 13 de gener de 2003, es va aprovar el projecte tècnic d'execució presentat per Iberdrola per a l'ampliació i modificació de la subestació transformadora denominada ST El Palmeral, situada en terrenys de la seua propietat, en els voltants del barri de Sant Gabriel, en el paratge denominat de Bacarot, en la parcel·la 44 del polígon 39 en el terme municipal d'Alacant, i d'acord amb el projecte tècnic firmat per l'enginyer industrial, Rafael Adobes Golfe, visat el 9 de setembre de 2002.
  
Vista la Resolució de la Direcció General d'Indústria i Energia, de 27 de març de 2001, per la qual es procedix a realitzar el canvi de titularitat de les instal·lacions de transport i distribució d'energia elèctrica autoritzades en l'àmbit de les competències de la Conselleria d'Indústria i Comerç de la Generalitat Valenciana a nom d'Iberdrola, SA, a favor d'Iberdrola Distribución Eléctrica, SA, en els registres administratius de la dita conselleria.
  
Vista la Resolució de 27 de desembre de 2002, de la Direcció General de Política Energètica i Mines del Ministeri d'Economia, per la qual s'autoritza la transmissió d'instal·lacions de transport d'energia elèctrica d'Iberdrola a la societat Infraestructuras de Alta Tensión, SA (Inalta), i la resolució de la mateixa data dictada pel mateix òrgan per la qual es reconeix a partir de 27 de desembre de 2002 a favor d'Infraestructuras de Alta Tensión, SA (Inalta) la remuneració dels actius de transport d'energia elèctrica transmesos per Iberdrola Distribución Eléctrica, SAU, a Infraestructuras de Alta Tensión, SA (Inalta).
  
Atés que s'ha d'aplicar el que disposen els articles 133 i 134 sobre autorització de transmissió d'instal·lacions, quant a la sol·licitud i la resolució, del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.
  
Atés que la sol·licitud ha complit els tràmits establits en la Llei 54/1997, de 27 de novembre, del Sector Elèctric, i el Reial Decret 1955/2000, d'1 de desembre, pel qual es regulen les activitats de transport, distribució, comercialització i procediments d'autorització d'instal·lacions d'energia elèctrica.
  
Atés que la Direcció General d'Energia és competent per a la resolució del present expedient, d'acord amb el que disposa l'article 17 del Decret 114/2003, d'11 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport, i el Decret 122/2004, de 23 de juliol, pel qual es modifica l'anterior, esta Direcció General d'Energia resol:
  
Únic
  
Autoritzar administrativament el canvi de titularitat d'autorització administrativa i aprovació de projecte d'execució d'Iberdrola Distribución Eléctrica, SAU, a favor d'Infraestructuras de Alta Tensión, SA, de les instal·lacions de transport d'energia elèctrica (sistema de 220 kV), arreplegades en les resolucions de la Direcció General d'Indústria i Energia de 6 de febrer de 2001 i 13 de gener de 2003 respectivament, corresponents a la remodelació i ampliació de la subestació transformadora 220/20 kV denominada ST El Palmeral, situada en els voltants del barri de Sant Gabriel, en el paratge denominat Bacarot, en la parcel·la 44 del polígon 39 en el terme municipal d'Alacant i les instal·lacions del qual, una vegada realitzades les obres necessàries, es limiten a les següents:
  
- Un sistema de 220 kV d'interior (GIS) ubicat en un nou edifici, esquema de doble barra (DB) i capacitat per a un total de huit posicions, quatre de línia, tres de transformador i l'enllaç de barres.
  
Contra la present resolució, que no posa fi a la via administrativa, podrà interposar-se recurs d'alçada davant del secretari autonòmic d'Infraestructures en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 10 de setembre de 2004.- El director general d'Energia: Antonio Cejalvo Lapeña.